Probiotika het dalk geen uitwerking | Netwerk24
Probiotika het dalk geen uitwerking
Deur Elsabé Brits 07 September 2018 07:44
Probiotika wat 'n mens oor die toonbank kan koop, is dalk nie alles wat dit beloof om te wees nie omdat dit dalk nie 'n mens se spysverteringskanaal kan koloniseer nie.
Dit is volgens twee studies wat in die vaktydskrif Cell gepubliseer is.
Spesifieke eksperimente het ondersoek wat presies in 'n mens se spysverteringstelsel aangaan. Daar is gevind talle mense se dermkanaal verhoed die probiotika om daar te koloniseer. Ook wanneer 'n mens antibiotika neem, en dan probiotika, soos wat miljoene mense doen, kan dit die proses vertraag vir die normale (goeie) bakterieë om terug te keer.
Die gebruik van probiotika geniet die afgelope jare groot steun, maar die wetenskaplike navorsing daaroor was nog altyd omstrede, volgens die studies.
Baie van die mense wat aan die eksperimente deelgeneem het, was weerstandig teen die probiotika. Dus is daar nie 'n universele probiotika of bepaalde stamme van die goeie bakterieë wat aan mense gegee kan word nie.
In vorige studies is mense se ontlasting getoets om die aktiwiteite van die mikrobes na te spoor.
In dié studie is daar kolonoskopies en endoskopies gedoen op vrywilligers wat probiotika ontvang het, en op diegene wat 'n plasebo ontvang het. Die mikrobes wat in 'n mens se liggaam leef, word beskryf as die mikrobioom.
Daar is gesien dat almal wat die probiotika ontvang het, probiotika in hul ontlasting gehad het, maar net sommige in hul dermkanaal.
Wat beteken net laasgenoemde se liggame het toegelaat dat die probiotika daar oorleef.
Deur te kyk of dit help nadat antibiotika geneem is, is gesien die probiotika voorkom die uitdrukking van gene en dit keer dat die normale bakterieë gou terugkeer ná die gebruik van antibiotika.
Daar is toenemend bewyse daarvan dat die mikrobioom in ons liggame 'n groot bydrae tot ons gesondheid lewer.